Gennem hele min uddannelse har jeg konstant hørt, at jeg bare lige skal holde ud lidt endnu, for det næste skridt i uddannelsessystemet skal nok give plads til udfordringer og fordybelse. Men det er ikke godt nok. Nu har jeg forsøgt mig på humaniora, men det faglige niveau er for lavt, og derfor dropper jeg ud.

For blot en generation siden var der faktisk noget ret storslået ved at blive student og tage sig en akademisk uddannelse, men i dag er der overflod af akademikere – så mange, at de fleste uddanner sig ud i arbejdsløshed.

Normen er stadig, at en lang akademisk uddannelse er den eneste mulighed, hvis man gerne vil have sig et godt job med en god løn. Men lad os kalde en spade for en spade: Der er noget alvorligt galt i den anskuelse.